Registar branitelja nakon nešto više od četiri godine bit će ugašen. Ne doslovno ugašen, kako je za tportal objasnio resorni ministar Tomo Medved, nego više neće biti dostupan javnosti. On smisao postojanja javno dostupnog registra ne vidi, a njegov prethodnik Predrag Matić i danas ga gorljivo brani iako je objavljeni broj osoba sa statusom branitelja porastao za nekoliko tisuća. On pak pretpostavlja da će, kada registar bude zatvoren za javnost, broj branitelja narasti na milijun

'Ono što je bitno je to da se upravni postupci provode i ako upravni sud donese odredbu da se skida iz registra, to se i provodi', kaže. Napominje da je Registar manjkav jer postoji niz parametara koji nisu vidljivi, među njima je i podatak je li koji branitelj preminuo. Pitamo ga hoće li ukidanjem objavljenog Registra javnost i mediji biti zakinuti. 'Neće. Najmanji je problem u slučaju zainteresirane javnosti tražiti od ministarstva podatke o nekome', poručuje ministar Medved.

Matićev sarkazam: Već vidim za dvije godine milijun branitelja



Matić i danas brani jedan od najvećih projekata u svom mandatu. 'Registar je pokazao dosta dobrih stvari i niti jednu lošu. Da je polučio spektakularne rezultate, nije', kaže za tportal. Matić napominje da se očito nešto s razlogom namjerava sakriti. 'Još nisam sreo branitelja koji je protiv objave Registra', kazao je i dodao je da će Registar ponovno biti objavljen čim SDP opet dođe na vlast.



Pitamo i njega koliko je onih sa sumnjivim statusom prijavljeno DORH-u. Točan broj ne zna, no zna da je prilikom objave u Registru bilo nekoliko tisuća ljudi manje nego nekoliko godina poslije. 'Registar nije objavljen da bi bio lov na vještice, to je popis najčasnijih ljudi. To što se na njemu nalaze i oni koji ne pripadaju, neka se i oni malo zacrvene. Neki jesu prijavljeni DORH-u, no to nije bilo u domeni Ministarstva branitelja', objašnjava.



Broj je narastao jer je u vrijeme objave tisuće predmeta bilo u postupku pred Upravnim sudom. Očito ih je većina pozitivno riješena jer je Registar s početnih 502 tisuće do sredine prošle godine podebljan na 505 tisuća. 'Sada kada se registar zamrači, za dvije godine vidim sliku kako milijuntom branitelju premijer Plenković i ministar Medved uručuju cvijeće i bombonijeru', zaključuje sarkastično Matić.



Registar u brojkama



Godine 2012. u Registar branitelja bilo je upisano 502.678 branitelj. Sredinom 2016. upisan je 505.221 branitelj. Do 2016. podnesene je 2.449 anonimnih prijava zbog navodnih lažnih statusa. No od te brojke tek nešto više od 72 tisuće branitelja i članova njihovih obitelji prima mirovine prema podacima Hrvatskog zavoda za osiguranje. Prosječna mirovina hrvatskih branitelja malo je niža od prosječne plaće u RH i iznosi 5.085 kuna, a njihova prosječna invalidska mirovina iznosi 4.852 kune. Prosječno su najviše obiteljske mirovine, na koje pravo ima 14.118 korisnika, a iznose 6.154 kune.

